Aktivis tronk toe oor skade aan Van Gogh-skilderyVincent van Gogh se Peach Trees In Blossom. (Foto: Courtauld Galery) Twee aktiviste is Dinsdag daaraan skuldig bevind dat hulle “onherstelbare skade” aan ŉ eeue oue raam van ŉ Vincent van Gogh-skildery aangerig het nadat hulle hulself daarteen vasgegom het. Louis McKechnie (22) en Emily Brocklebank (23), albei verbonde aan die Just Stop Oil-omgewingsaktivistegroep, het skade van sowat £2 000 (meer as R40 000) aan die betrokke raam aangerig. Die twee het op 30 Junie hulself teen die skildery genaamd Peach Trees in Blossom vasgegom in protes teen die skade wat aan die omgewing aangerig word deur oliemaatskappye. Die skildery hang in Londen se Courtauld-galery. McKechnie is tot ŉ drie week lange tronkstraf gevonnis, terwyl Brocklebank ŉ opgeskorte vonnis toegedien is, berig BBC. “Ek het nie gedink dit sal soveel skade aanrig nie. Gom kom mos af,” het Brocklebank in die Westminster-landdroshof gesê. Distriksregter Neeta Minhas het egter gesê die skade is “aansienlik”. “ŉ Raam uit die 18de eeu is permanent beskadig. Dit is nie in ŉ toestand waar dit na sy oorspronklike toestand kan terugkeer nie,” het Minhas in haar uitspraak gesê. Sy het aan die hof gesê dat die skildery “ŉ aansienlike historiese en kunswaarde het” en dat die skade wat aangerig is “nie gering, onbeduidend, tydelik of onbenullig is nie”. “Ek bevind julle albei skuldig aan strafregtelike skade, aangesien julle geen wettige verskoning gehad het om dié soort skade te veroorsaak nie, maar op ŉ roekelose grondslag opgetree het.” McKechnie, van Weymouth in Dorset, was al by verskeie geleenthede in die tronk vir ŉ aantal oortredings, waaronder die verbreking van ŉ bevel wat ontwerp is om padblokkades te voorkom, en vir verswarende betreding nadat hy homself aan ŉ doelpaal by ŉ Premierliga-sokkerwedstryd vasgebind het. Ter verdediging van die twee het hul prokureur, Francesca Cociani, een van die galery se kurators gevra of die kunswerk in waarde toegeneem het “weens die protes waaraan die verweerders onderworpe was”. Die kurator was egter duidelik daaroor dat die waarde van die skildery nie in die komende jare sal toeneem weens die protesaksie nie. Sy glo inteendeel dat die skildery nou glad nie meer verkoop kan word nie. Talle bekende skilderye van oor die wêreld is die afgelope paar maande aan verskeie protesaksies onderwerp – veral deur aktiviste verbonde aan Just Stop Oil. Meer onlangs het klimaatsaktiviste van die Last Generation-groep sowat 8 kg meel oor een van Andy Warhol se skilderye in Milaan gegooi. Terwyl veiligheidswagte van die aktiviste uitgegooi het, het ander hul hande teen die vloer vasgegom. “Kunswerke is geteiken om die skynheiligheid van ons samelewing se waardes uit te lig. Raak ons werklik woedend oor die nabootsing van skade aan kunswerke, terwyl die voortdurende vernietiging van werke van die natuur, ekosisteme en ons eie lewens ons onverskillig laat?” het Last Generation in ŉ verklaring gesê.